**Dojmovi roditelja i baka učenika 4.b razreda o projektu poticanja čitanja u obitelji 2014./1015.**

Ovaj projekt s knjigama je veoma interesantan jer zaista ima za svakoga po nešto. Sve smo knjige prelistali i proučili, a najviše me se dojmila knjiga *Nebo na zemlji*, a društvenu igri s memory karticama *Upoznaj sebe: kula samopouzdanja* i igrali smo svi u kući zajedno.

Svaka pohvala projektu. Uživali smo i djeca i roditelji.

Vlatka Stefanović, mama učenice Manje Stefanović

Roman Jasminke Domaš *Nebo na Zemlji* jako me se dojmio (žao mi je što je nisam stigla pročitati do kraja). Opisuje život tri hrabre, vanserijske židovske žene – bake Haje, njene kćerke Ade i unuke Lior koje žive u Zagrebu, Izraelu i putuju u Indiju. One se hrabro suočavaju sa životom, prilagođavajući se drugim kulturama, ali su znatno drugačije od okoline. Bore se za svoje ideale, a u svemu ih vodi i poučava baka Haje.

Posebno me oduševila baka Haje koja ima drugačije poglede na svijet i život. Ona je obrazovana, zna mnogo o židovstvu, ali i o drugim religijama i kulturama. Njihovi životi su protkani s mnogo duhovnog i vanzemaljskog.

Baka Bosa, baka Zorana Novakovića

Prvo ću pohvaliti ovaj projekt jer smatram da je vrlo dobro za djecu da razvijaju svoje čitalačke sposobnosti, pogotovo u ovo vrijeme kada puno vremena provode ispred kompjutera i televizora. Izbor knjiga mi se svidio jer za svakoga ima po nešto. Ja sam sve knjige prelistala, a knjigu *Igrom do sebe* imam kod kuće. Ranije sam pročitala *Nebo na Zemlji*, a knjiga *Kukci i ostale životinjice* baš me se dojmila jer ima vrlo zanimljive informacije i za nas odrasle. Sa Zoranom sam igrala igru s memory karticama *Upoznaj sebe: kula samopouzdanja* . Bilo nam je vrlo zabavno, a on se radovao jer je pobijedio.

Ljubica Novaković , mama Zorana Novakovića

Po vašoj preporuci pročitala sam knjigu *Nebo na Zemlji* Jasminke Domaš. Na početku mi se nije svidjela jer se radi o jednoj židovskoj obitelji, ali čitajući postala sam znatiželjnija i sve me je više zanimala snaga tih žena. One se, kao i svi mi, bore sa svojim teretom ali se znaju uhvatiti u koštac s problemima. Spremne su biti drugačije i za to snose određene posljedice. Iako je roman pisan o religiji te ovozemaljskim i onozemaljskim događajima i židovstvu prikazana je snaga da se pojedinac izbori za svoj cilj i slobodu.

Iako je u romanu pisano o židovstvu, shvatila sam da svi trebamo imati snagu i moć kao ove tri jake osobe baka Haja, njena smirena kći Ada i unuka Lior.

Zora Beber , baka Teodore Kovačević)